section_heading: Pozadina događaja
paragraph_text: Rezultat pobune je bio Đinđićev kompromis, gdje je on pristao postaviti Legijinog čovjeka na ključno mjesto u Službi sigurnosti - odjel tehnike. Mnogi smatraju kako je upravo to omogućilo atentat, jer je od tada Zemunski klan bio obavještavan o svim planovima vlade, o planiranom slomu organiziranog kriminala, o hvatanjima ratnih zločinaca, te izručivanjima Hagu. Novi vladajući krugovi su bili slabi i nestabilni od samog početka, jer je DOS činila koalicija od 17 stranaka. Predsjednički izbori koji su održani prije atentata, na kojima nijedan kandidat nije dobio dovoljno glasova za pobjedu, bili su pokazatelj krize u vladajućim strukturama i slabih osnova na kojima su stajali.